Návrh 
na zrušenie úlohy č. 8 v mesiaci september z Plánu legislatívnych úloh vlády Slovenskej republiky na rok 2009

Návrh na zrušenie:
Číslo úlohy:                 Úloha č. 8 v mesiaci september z Plánu legislatívnych úloh vlády Slovenskej republiky na rok 2009
Znenie úlohy:              Návrh zákona, ktorým sa mení a dopĺňa zákon č. 428/2002 Z. z. o ochrane osobných údajov v znení neskorších predpisov
Termín úlohy:             september 2009 
Zrušenie úlohy:           pre predsedu Úradu na ochranu osobných údajov Slovenskej republiky
Odôvodnenie:
   Návrh zákona, ktorým sa mení a dopĺňa zákon č. 428/2002 Z. z. o ochrane osobných údajov v znení neskorších predpisov, mal byť vypracovaný na základe uznesenia vlády Slovenskej republiky č. 17 zo 14. januára 2009, ktoré prijala vláda SR. Jedným z hlavných dôvodov vypracovania uvedeného návrhu zákona malo byť premietnutie výsledkov štruktúrovaného dialógu so zástupcami Európskej komisie ohľadom jeho zosúladenia so smernicou Európskeho parlamentu a Rady 95/46/EHS z 24. októbra 1995 o ochrane fyzických osôb pri spracúvaní osobných údajov a voľnom pohybe týchto údajov ako aj poznatkov a skúseností z doterajšieho pôsobenia zákona č. 428/2002 Z. z. o ochrane osobných údajov v znení neskorších predpisov v praxi. 
 
   V priebehu prípravy navrhovaného materiálu sa ukázalo, že je potrebné v ňom zohľadniť aj implementáciu rámcového rozhodnutia Rady 2008/977/SVV z 27. novembra 2008 o ochrane osobných údajov spracúvaných v rámci policajnej a justičnej spolupráce v trestných veciach. V tejto súvislosti, vzhľadom na rozsiahlosť navrhovaných zmien prebieha viacero rokovaní organizovaných gestorom predmetnej implementácie, do predpisov považovaných z pohľadu ochrany osobných údajov za osobitnú legislatívu. Úrad na ochranu osobných údajov Slovenskej republiky považuje za nevyhnutné zohľadniť výsledky uvedených rokovaní s cieľom vylúčiť prípadné rozpory medzi všeobecnou úpravou ochrany osobných údajov a špeciálnymi predpismi.

    Snahou Úradu na ochranu osobných údajov Slovenskej republiky je, aby návrh novej právnej úpravy, ktorá bude upravovať problematiku ochrany osobných údajov, bol čo najkvalitnejší, pri zohľadnení čo najširšieho množstva odborných aspektov vstupujúcich do jeho jednotlivých oblastí, ako aj s prihliadnutím na špecifiká materiálnych, finančných či personálnych možností tých, ktorí budú predmetný zákon aplikovať. 
	 
    Vychádzajúc z uvedeného navrhujeme, aby legislatívna úloha „Návrh zákona, ktorým sa mení a dopĺňa zákon č. 428/2002 Z. z. o ochrane osobných údajov v znení neskorších predpisov“ bola v Pláne legislatívnych úloh vlády SR na rok 2009 zrušená s cieľom jej zaradenia do Plánu legislatívnych úloh vlády Slovenskej republiky na rok 2010.  
 
   Predkladaný materiál nemá finančný, ekonomický, environmentálny vplyv a ani negatívny vplyv na zamestnanosť,  na podnikateľské prostredie a na informatizáciu spoločnosti.